Boicea Luigi Constantin a fost pus sub învinuire şi reţinut pentru săvârşirea infracţiunii de promovare a mesajului fundamentalist islamic prin propagandă, prevăzută de articolul 33, alineatul 4, din Legea 535/2004 privind prevenirea şi combaterea terorismului, arată anchetatorii într-un mesaj video postat pe site-ul DIICOT.

Tânărul "a parcurs în mod accelerat etapele procesului de radicalizare islamistă, prin însuşirea credinţei islamice şi convertirea la islam, aderarea la ideologia radical islamistă şi la cauza jihadistă promovată de gruparea teroristă Statul Islamic, respectiv asumarea ca datorie personală a implicării în executarea de acte şi acţiuni teroriste", spun anchetatorii, precizând că acesta a promovat în mod sistematic acţiunile grupării, postând prin intermediul unor reţele de socializare opinii, scrieri, imagini, înregistrări audio-video, reprezentând activităţi, acţiuni armate violente şi de propagare ale ISIS "cu intenţia de a le face cunoscute şi de a determina câştigarea de noi adepţi capabili să recurgă la săvârşirea aceluiaşi gen de fapte".

Potrivit DIICOT, radicalizarea islamistă este un proces prin care o persoană în urma însuşirii credinţei islamice şi a ralierii la ideologia jihadistă adoptă un discurs, atitudine şi comportament, ce contestă ordinea socială şi economică dintr-un stat sau teritoriu şi vizează înlocuirea acesteia cu legea islamică sharia prin violenţă. Radicalizarea islamică este considerată una din amenţările majore la adresa securităţii globale întrucât toţi indivizii care au comis acte teroriste au trecut prin etapele unui proces de radicalizare.

După convertirea la islamism, mai spun procurorii, Constantin Boicea "şi-a schimbat modul de viaţă izolându-se de societate şi familie, identificându-se cu Statul Islamic şi vorbind permanent în numele acestuia, şi-a negat apartenenţa la comunitate şi la modul de viaţă al familiei, în acest sens a început să poarte în public ţinută specifică musulmanilor, să se afişeze pe reţelele de socializare îmbrăcat cu însemne ale Statului Islamic".

Tânărul a alocat un timp foarte mare accesării şi vizualizării unor materiale de propagandă pentru Statul Islamic, ce prezentau execuţii prin decapitare, incendiere, împuşcare şi antrenamente specifice.

În plus, el şi-a ales nume de origine arabă şi, sub acestea, şi-a creat mai multe conturi pe reţelele de socializare, încercând la început să intre în contact cu adepţi sau membri ai Statului Islamic. Ulterior, mai spun procurorii, pe fondul radicalizării sale profunde, adolescentul a ajuns să convingă noi persoane să devină adepţi ai Statului Islamic.

"Succesiv conturile acestuia au fost închise de către adminstrarea reţelelor din cauza conţinutului mesajelor acestuia", arată DIICOT.

Constantin Boicea şi-a arătat disponibilitatea de a deveni martir pentru Statul Islamic, atât prin deplasarea în zonele în care acţionează membrii grupării, pentru a lupta alături de ei, cât şi prin sacrificiul său în state din Europa la ordinul membrilor ISIS, susţin procurorii.

"În acest sens acesta s-a interesat în modul în care ar putea achiziţiona arme de tip AK, grenade, veste antiglonţ, şi de asemenea de a studia modalitatea în care poate fi construită artizanal o bombă. Totodată a proferat ameninţări la adresa unor persoane publice care au criticat acţiunile Statului Islamic, postând ameninţări pe site-urile în care aceştia apar", se mai arată în materialul difuzat de DIICOT.

Constantin Boicea a fost reţinut, marţi seară, după ce a fost audiat, timp de peste două ore de procurorii DIICOT. Fiind minor, tânărul a fost audiat în prezenţa unui psiholog, potrivit unor surse judiciare.

Surse judiciare au declarat pentru MEDIAFAX că tânărul a fost reţinut pentru a fi supus unei expertize psihiatrice, iar în urma acesteia anchetatorii vor decide în ce stare ar trebui să fie cercetat în continuare. El şi-a dat acordul să fie expertizat psihiatric şi va fi dus, miercuri, în acest scop, la Institutul Naţional de Medicină Legală "Mina Minovici".

Băiatul este elev în clasa a XI-a la Liceul Tehnologic Auto din Craiova. Mama sa este angajată la Regia Autonomă de Transport Craiova, iar tatăl său a fost eliberat recent din penitenciar.

Familia tânărului, spune că acesta a renunţat în urmă cu doi ani la religia creştin-ortodoxă şi a trecut la cea islamică. Bunicul băiatului afirmă că acesta mergea frecvent "la o biserică musulmană".

"Am aflat de doi ani, de atunci ştiu povestea, că s-a dus la biserica asta. Se ducea acolo, eu de unde să ştiu ce făcea ... se închina. Am aflat că o ţine într-una aşa, că face 18 ani şi că pleacă la Israel. De azi dimineaţă, de la şase sunt terminat. Strâng actele, cărţile (n.r. - procurorii). Ne zicea că îi place şi tot neamul a încercat să îl convingă să renunţe, dar nu voia. Ştiam că se duce de doi ani la o biserică şi ziceam că decât vagabond prin curte, mai bine se duce la o biserică, dar habar nu aveam ce biserică. Abia am aflat că e musulmană", a declarat bunicul tânărului.

Reprezentanţii Inspectoratului Şcolar Judeţean Dolj susţin că tânărul nu avea un comportament suspect în timpul orelor de curs.

Pe blogul Gazda Islamică, tânărul povesteşte cum a devenit musulman: "Am avut un prieten pe nume Omar Hamadi (...) care stăpânea bine limba română. (...) Mi-a spus despre evenimentele care au avut loc în Siria şi pentru că am trăi într-o ţară europeană nu am auzit despre aceste evenimente vreodată şi, când am aflat ce s-a întâmplat cu el, m-am dus să fac unele cercetări pe această temă".

El spune că a urmărit pe internet evenimentele din Siria şi că într-o primă înregistrare a putut vedea armata lui Bashar al-Assad, care l-a şocat.

"După cinci luni de cercetare, am aflat ce s-a întâmplat în Siria şi că nu reprezintă Islamul şi apoi am încercat să găseasc musulmanii din Craiova/România şi îi mulţumesc lui Allah că am găsit-o pe sora (Damian Maya)", afirmă băiatul.

Tânărul mai spune că i-a povestit acesteia despre informaţiile obţinute şi i-a spus că vrea să ştie mai multe despre Islam, pentru a deveni musulman.

"Îi mulţumesc lui Allah, a fost de acord să mă înveţe cum să devin musulman şi după trei luni de predare a Islamului am devenit un alt om, un musulman. (...) Mulţumesc lui Allah că m-am oprit de la toate relele, cum ar fi fumatul, alcoolul, drogurile (...)", mai scrie tânărul.

El mai povesteşte că i-a spus mamei sale despre cât de frumos este să fii musulman şi au avut o discuţie îndelungată pe această temă. De asemenea, spune că a avut de ales între relaţia cu tatăl său şi islamism şi a ales "viaţa cu Allah".

"Am ales viaţa mea cu Allah. (Tatăl meu - n.r) mi-a spus o mulţime de cuvinte dure, că nu sunt fiul său şi că el nu a avut niciun fiu. Acum, eu locuiesc cu bunicul meu şi bunica mea", mai scria băiatul.

Tânărul povesteşte şi despre planurile sale, după ce va împlini 18 ani: "La 18 ani, după finalizarea studiilor, voi lua bacalaureatul şi permisul de conducere şi apoi vreau să merg la Universitatea Islamică din Medina (cu voia lui Allah), în scopul de a salva Coranul Sfânt şi cărţile Hadith şi Islamul, în scopul de a cunoaşte povestea completă şi a devenit un predicator islamic".

Băiatul obişnuia să intre şi pe diverse forumuri, unele dintre acestea accesate de pasionaţi de jocuri pe calculator. Pe unul dintre acestea a scris, în iulie 2012, că nu mai vrea să depindă de părinţii săi: "Vă salut pe toţi membrii şi vizitatorii acestui site. (...) am 14 ani şi caut ca pe la 15 ani să nu mai depind de părinţi. Am aflat că există şi un serviciu în care tu esti tester de jocuri, pe scurt testezi jocuri. Am mai căutat chestii pe net să văd şi am găsit că nu trebuie să ai studii superioare, ci doar 12 clase, bacu nu conteaza. Sunt din Craiova şi cine mă poate ajuta sau are o idee despre ce vorbesc eu aici îi rog din suflet să îşi spună ideea. Am mai aflat că lucrezi 8 ore pe zi şi eşti plătit cu 100 de dolari pe oră".